ኣብ ዝሓለፉ 30 ዓመታት ጥራይ ኣፍሪቃ ክንደይ ናብ ምዕቡላት ዝብሃላ ሃገራት ኣፋንያ ኣላ?
ዝተፈላለዩ ስታቲስቲካዊ ሓበሬታታት ከም ዘመልክትዎ፡ ኣብ ዝሓለፉ 30 ዓመታት ጥራይ ኣፍሪቃ ሓደ ሲሶ ካብ ምሁራታ ናብ ምዕቡላት ዝብሃላ ሃገራት ኣፋንያ ኣላ። ዝተፈላለዩ መጽናዕትታት ከም ዘመልክትዎ፡ ካብ 1990 ጀሚሮም ዓመታዊ ልዕሊ 20 ሽሕ ናይ ሕክምና ዶክተራት፡ መምሃራን ዩኒቨርሲቲ፡ መሃንድሳትን ካልኦት ሞያውያንን ኣፍሪቃውያን ናብ ስደት ይውሕዙ። ዛጊት ክሳብ እዚ እዋን’ዚ ልዕሊ 300 ሽሕ ልዑል ክእለትን ትምህርትን ዘለዎም ኣፍሪቃውያን ካብ’ዚኦም 30 ሽሕ ናይ Ph.D መዓርግ ዘለዎም ኣብ ስደት ይርከቡ። ንዝሓሸ መነባብሮን ስራሕን ካብ ኣንጎላ፡ ታንዛንያ፡ ኢትዮጵያ፡ ብሩንዲ፡ ጋና፡ ኬንያ፡ ማውሪሸስ፡ ሞዛንቢክ፡ ናይጀርያ፡ ሰራልዮንን ኡጋንዳን ምስ ልዑል ትምህርቶም ናብ ሃብታማት ሃገራት ዝግዓዙ ኣፍሪቃውያን ካብ 33 ሚእታዊት ክሳብ 55 ሚእታዊት ካብ ጠቕላላ ብዝሒ ምሁራት በጺሑ ይርከብ። ብመሰረት ጸብጻብ ውድብ ጥዕና ዓለም ኣስታት 20 ሽሕ ናይጀራውያን፡ 12 ሽሕ ደቡብ ኣፍሪቃውያን፡ ከባቢ 1000 ጋናውያን ናይ ሕክምና ዶክተራት ኣብ ምዕቡላት ሃገራት ከም ዘለዉ ይሕብር።
ሓደ ሲሶ ካብ ምሁራታ